Prosiect: Presgripsiynu cymdeithasol ar gyfer plant, pobl ifanc a theuluoedd

Rhanbarth: **Gogledd Cymru**

**Crynodeb o’r cefndir**

Mae gan Gyngor Gwirfoddol Lleol Sir y Fflint (FLVC) dîm presgripsiynu cymdeithasol sy’n gweithio i gysylltu unigolion â chymorth cymunedol yn eu hardal leol. Ariannwyd y tîm i ddarparu rhagnodwr cymdeithasol pwrpasol ar gyfer plant, pobl ifanc a theuluoedd. Mae’r rhagnodwr cymdeithasol yn aelod o Hwb Cymorth Cynnar Cyngor Sir y Fflint, panel amlddisgyblaethol sy’n darparu argymhellion ar gyfer cymorth ymyrraeth gynnar. Daw atgyfeiriadau i’r Hwb Cymorth Cynnar o addysg, yr heddlu, iechyd, y trydydd sector a hunanatgyfeiriadau.

Mae rhagnodwr cymdeithasol FLVC yn cynnal sgwrs “yr hyn sy’n bwysig” gyda’r person ifanc neu’r rhieni/gofalwyr sydd wedi cael eu hatgyfeirio at yr Hwb Cymorth Cynnar neu’n uniongyrchol at y gwasanaeth presgripsiynu cymdeithasol. O’r sgwrs hon, bydd y rhagnodwr yn helpu’r rhiant neu’r person ifanc i nodi’r materion y mae angen cymorth gyda hwy arnynt. Yna bydd y rhagnodwr cymdeithasol yn cefnogi’r teulu i gael mynediad at gymorth y trydydd sector a’r gymuned i weddu i’w hanghenion.

Mae’r gwasanaeth cyfan, sydd ar gyfer pob oedran, yn cyflogi chwe aelod o staff (gan gynnwys 2 yn rhan-amser) ac fe’i hariennir gan Fwrdd Iechyd Prifysgol Betsi Cadwaladr, Cyngor Sir y Fflint, y Gronfa Integreiddio Ranbarthol a Theuluoedd yn Gyntaf.

**Beth weithiodd yn dda, beth na weithiodd cystal**

Beth sy’n gweithio’n dda

Mae’r rhagnodwr cymdeithasol wedi’i leoli yn y cyngor gwirfoddol sirol ac oherwydd hyn mae ganddo gysylltiadau cryf â’r sector gwirfoddol ar draws y sir, mae ganddo gysylltiadau da a gwybodaeth ragorol o’r mathau o gymorth sydd ar gael. Mae hyn yn golygu y gall gysylltu unigolion ag amrywiaeth enfawr o gefnogaeth, o elusennau cyflyrau iechyd arbenigol i grwpiau chwaraeon lleol a phopeth rhyngddynt. Mae sicrhau bod y rhagnodwr cymdeithasol yn cyfrannu at drafodaethau panel yr Hwb Cymorth Cynnar yn golygu bod gweithwyr proffesiynol o amgylch y bwrdd hefyd yn dysgu am y gefnogaeth sydd ar gael yn y gymuned.

Gan fod y rhagnodwr cymdeithasol yn dod o’r sector gwirfoddol, mae’n aml yn gweld bod teuluoedd yn fwy parod i fod yn agored gyda nhw o gymharu â gwasanaethau statudol. Mae hyn yn aml yn arwain at sgyrsiau eang gyda theuluoedd lle mae llawer o wahanol faterion yn cael eu codi yn ychwanegol at yr angen am gymorth a amlygir mewn atgyfeiriad. Felly, mae’r rhagnodwr cymdeithasol yn gallu cefnogi’r teulu yn yr ystyr fwyaf cyfannol, gan gymryd yr hyn sy’n bwysig i’r teulu unigol fel sail ar gyfer dod o hyd i’r gefnogaeth gywir.

Mae’r tîm presgripsiynu cymdeithasol hefyd yn gweithio’n agos gyda gweithwyr proffesiynol i gynyddu ymwybyddiaeth o argaeledd cymorth cymunedol ac annog gweithwyr proffesiynol i edrych yn ehangach na’u hadran neu sector i gael cymorth. Mae gweithwyr proffesiynol yn aml yn siarad yn uniongyrchol â’r rhagnodwyr cymdeithasol sy’n gallu cynnig opsiynau i’r gweithwyr proffesiynol geisio am gymorth ychwanegol i deuluoedd y maent yn gweithio gyda nhw.

Yn sgil integreiddio’r rhagnodwr cymdeithasol i’r Hwb Cymorth Cynnar, mae 60 o deuluoedd ar gyfartaledd yn cael eu grymuso bob chwarter i gael gafael ar y cymorth cymunedol sydd ei angen arnynt. Gall yr ymyriadau cynnar hyn atal gwaethygu ac yn aml maent yn mynd i’r afael â sawl maes angen.

**Heriau**

Oherwydd poblogrwydd presgripsiynu cymdeithasol ymysg gweithwyr proffesiynol a theuluoedd, mae rhestr aros hir ar gyfer y gwasanaeth. Amlygodd hyn bwysigrwydd y ffaith bod ymyriad presgripsiynu cymdeithasol yn cael ei gynnig yn gyflym gan fod rhai teuluoedd yn rhwystredig wrth orfod aros am gymorth. Yn ein profiad ni, mae prosiectau presgripsiynu cymdeithasol yn cymryd amser i’w sefydlu gan fod angen datblygu cysylltiadau ac ymddiriedaeth, ac unwaith mae hyn wedi’i gyflawni mae prosiectau yn aml yn cael mewnlifiad sydyn o atgyfeiriadau.

Sefydlwyd yr Hwb Cymorth Cynnar i ddarparu ymyrraeth gynnar amserol, briodol ac mae’n gwneud yr hyn y bwriadwyd iddo wneud. Ond rydym wedi bod yn gweld mwy o atgyfeiriadau yn dod trwy’r system sydd wedi cyrraedd pwynt argyfwng. Mae’r rhesymau dros hyn yn amrywio, ond mae’n cynnwys lleoliad yn methu (rhieni sydd angen mwy o seibiant) a meddyliau/syniadaeth hunanladdol, a gall fod yn heriol i’r tîm ddod o hyd i’r gwasanaethau mwyaf priodol sy’n gallu cynnig cymorth.

Mae staffio prosiectau presgripsiynu cymdeithasol yn tynnu sylw at bwysigrwydd cadw staff a lles staff. Gall gymryd amser hir i ddatblygu cysylltiadau a dod i wybod am y cannoedd o wahanol wasanaethau trydydd sector. Mae presgripsiynwyr cymdeithasol yn cymryd rhan mewn trafodaethau rheolaidd am drawma a heriau emosiynol. Rydym yn cynnig goruchwyliaeth glinigol annibynnol reolaidd i staff lle gallant drafod effaith achosion. Gall recriwtio staff fod yn anodd oherwydd contractau tymor byr sy’n deillio o drefniadau cyllido tymor byr. Fodd bynnag, mae’n rôl werth chweil y mae ein staff yn rhagori arni.

**Sut beth yw ‘da’ neu ‘lwyddiant’**

Dyma ddau achos sy’n nodweddiadol o’r achosion yr ydym yn eu cefnogi bob dydd:

1. “Mae gan blentyn ddiagnosis o Anhwylder ar y Sbectrwm Awtistig (ASA) a hoffai’r rhieni gael cyngor a chefnogaeth ar sut i gefnogi’r plentyn, gan gynnwys dysgu am Awtistiaeth a mynychu grwpiau a gweithgareddau sydd ar gael yn y gymuned fel y gallant sicrhau rhyngweithio cymdeithasol cadarnhaol. Hoffai’r teulu wella gwybodaeth am ASA fel y gallant gefnogi’r plentyn. Trafodwyd Newcis (sefydliad cymorth i ofalwyr) fel opsiwn i gefnogi’r rhieni, gan gynnwys cymorth ariannol, cwnsela, seibiant a phenderfynwyd gwneud atgyfeiriad. Gwnaed atgyfeiriad i STAND (elusen yng Ngogledd Cymru), i gefnogi’r rhieni a’r plentyn, gan fod y sefydliad hwn yn darparu gweithdai a gweithgareddau i bobl ifanc a grwpiau hyfforddi a chymorth i rieni. Cafodd y teulu eu cyfeirio hefyd at Your Space – Dy Le Di (elusen awtistiaeth) ar gyfer diwrnodau a gweithgareddau (fel pobi, celf, sgiliau bywyd) i bobl ifanc ag ASA a’u teuluoedd. NYTH/NEST ‘ar waith’: Enghreifftiau o Arferion Da wrth weithredu fframwaith NYTH/NEST 2023 24

Roedd yr atgyfeiriadau hyn yn cysylltu’r teulu â rhyngweithio cymdeithasol a diwrnodau teuluol i rieni a phlant a hefyd yn cynnig grwpiau hyfforddi a chymorth i’r rhieni. Roedd y teulu’n falch o glywed am y gefnogaeth sydd ar gael yn y gymuned. Rhoddwyd ein rhif cyswllt fel eu bod yn gallu cysylltu â ni yn y dyfodol, os yw’r teulu yn dymuno cysylltu ag unrhyw gymorth pellach.”

2. “Roedd A yn un o dri o blant, ac roedd gan bob un ohonynt anghenion ychwanegol. Nid oedd A wedi bod yn mynd i’r ysgol oherwydd ei bod yn teimlo’n orbryderus ac wedi ei llethu, roedd wedi methu eistedd ei harholiadau TGAU ac roedd bellach yn cael trafferth gwneud cais am fudd-daliadau. Roedd mam y plant wedi marw sawl blwyddyn ynghynt ac nid oedd y plant wedi derbyn cymorth ar ôl y brofedigaeth. Roedd gan ei brawd iau, B, ymddygiad heriol. Roedd Dad yn chwilio am gymorth gyda’r materion a nodwyd.

Cafodd y rhagnodwr cymdeithasol sgwrs hir gyda Dad. Dywedodd ei fod yn teimlo fel carcharor yn ei gartref ei hun oherwydd cyflyrau ei blant. Prin fod y teulu yn cael unrhyw amser allan o’r cartref ac roedd deinameg y cartref yn anodd oherwydd ymddygiad y plant. Dywedodd Dad ei fod yn cael trafferth gyda’i iechyd meddwl ac nad oedd yn gwybod pwy oedd e bellach. Roedd Dad yn derbyn budd-daliadau anabledd ar gyfer plentyn iau, B, ond roedd y taliadau DLA ar gyfer ei blentyn hŷn, C, wedi stopio pan gyrhaeddodd C 16 oed ac nid oedd D wedi gwneud cais arall. Dywedodd Dad bod ei filiau ynni bellach yn cymryd hanner ei gredyd cynhwysol.

Rhoddwyd Dad mewn cysylltiad â’r gwasanaeth gofalwyr a’r arweinydd iechyd meddwl oedolion ar yr Hwb Cymorth Cynnar, a siaradodd ag ef am y ffordd orau o gael gafael ar gymorth.

Atgyfeiriwyd ef i Cymru Gynnes (elusen ynni) i gael cymorth gyda biliau cyfleustodau, ac at yr FDF (elusen anabledd) i drafod budd-daliadau anabledd C.

Fe’i atgyfeiriwyd at gynllun lles hamdden i bobl ifanc a phobl anabl, sy’n cynnig sesiynau gweithgareddau am ddim i bobl ifanc. Cysylltodd y rhagnodwr cymdeithasol â gwasanaethau addysg, a roddodd fanylion i Dad am lwybrau ôl-16 priodol y gallai A gael mynediad atynt. Cafodd Dad hefyd ei gyfeirio at Cruse (elusen profedigaeth) ar gyfer gwasanaethau profedigaeth i’r plant.

Roedd hi’n amlwg wrth siarad â Dad ei fod yn ddrwgdybus o wasanaethau statudol a’r gefnogaeth oedd yn cael ei chynnig ganddynt. Treuliodd amser hir yn dweud wrthyf fod y teulu yn teimlo eu bod wedi siomi gan rai gwasanaethau a gweithwyr proffesiynol, a’i fod yn teimlo nad oeddent yn rhoi blaenoriaeth i fuddiannau’r teulu. Ar ôl ein sgwrs dywedodd Dad wrtha’i y gallai ddweud fy mod yn berson oedd yn gwerthfawrogi fy swydd.”

3. “Dywedodd y fam wrtha i mai’r 45 munud roedden ni wedi’u treulio ar y ffôn oedd yr amser hiraf erioed i weithiwr proffesiynol ei dreulio yn gwrando ar yr hyn sydd ei angen arni.”

**Blaenoriaethau NYTH/NEST**

Wedi’i ddatblygu mewn partneriaeth?

Datblygwyd rôl rhagnodwr cymdeithasol ar gyfer plant a theuluoedd drwy bartneriaeth gyda’r awdurdod lleol a’r cyngor gwirfoddol lleol. Fe’i cyflwynir gyda thîm amlasiantaeth yn yr Hwb Cymorth Cynnar.

Wedi’i ddatblygu mewn ymateb i angen?

Mae’r rôl mewn ymateb i’r angen am ymyrraeth gynnar a chefnogaeth anstatudol i deuluoedd nad ydynt yn cyrraedd trothwyon gwasanaethau cymdeithasol er mwyn atal angen rhag gwaethygu.

Yn gydnaws â ‘Dim Drws Anghywir’?

Mae’r Hwb Cymorth Cynnar yn enghraifft gadarn o egwyddor Dim Drws Anghywir ar waith yn ymarferol gan fod atgyfeiriadau sy’n dod i mewn yn cael eu gweld gan bob asiantaeth. Mae’r rhagnodwr cymdeithasol yn mynd ati i ymestyn y cynnig cymorth trwy gyflwyno teuluoedd i ‘ddrysau’ (gwasanaethau cymorth) nad oeddent wedi meddwl amdanynt o’r blaen nac yn gwybod eu bod yn bodoli.

Wedi’i gydgynhyrchu?

Mae pob cynnig o gymorth yn cael ei gydgynhyrchu gyda’r teulu neu’r person ifanc, ac mae’r argymhellion a wneir gan y rhagnodwr cymdeithasol yn cael eu llunio gan y sgyrsiau “Yr hyn sy’n bwysig”. Mae’r rhagnodwr cymdeithasol yn gweithio i rymuso unigolion i gael gafael ar gymorth mewn ffordd sy’n iawn iddynt a chydgynhyrchu sut mae hynny’n edrych i’w teulu.

Creadigol/Arloesol?

Mae presgripsiynu cymdeithasol ar gyfer plant a phobl ifanc yn arfer sy’n dod i’r amlwg sy’n dal i fod yn gymharol newydd yng Nghymru.

A yw’n ystyried y plentyn/teulu/cyd-destun cyfan?

Mae natur y sgyrsiau ‘Yr hyn sy’n bwysig’ gyda theuluoedd yn golygu bod y teulu cyfan a’u rhwydweithiau ehangach yn cael eu hystyried. Yn aml, bydd atgyfeiriad yn dod i mewn am un mater, er enghraifft; cefnogaeth iechyd meddwl gan gymheiriaid, a bydd ystod enfawr o faterion eraill yn dod i’r amlwg a chefnogaeth yn cael ei chynnig. Er enghraifft; cyngor ar ddyledion, newidiadau i dai, cymorth banc bwyd, cymorth gwisg ysgol, cyngor ar gyflogaeth, cyfleoedd chwaraeon a hamdden a chymorth gyda thrais domestig. Felly, amlygir egwyddor cymunedau diogel a chefnogol yn NYTH ar bob pwynt o’n proses; Rydym yn cymryd amser i ddysgu am rwydwaith cartref a chymorth yr unigolyn a’r gymuned ehangach, yna rydym yn helpu i ddod â’r unigolyn yn rhan o gymunedau cefnogol, boed hynny drwy grwpiau lleol neu gymunedau o ddiddordeb.

Yn Meithrin/Yn Grymuso/Yn Ddiogel a phobl yn Ymddiried ynddo

Nod ein gwasanaeth yw meithrin a grymuso, a bod yn ddiogel ac yn rhywbeth y gall pobl ymddiried ynddo. Rydym yn derbyn adborth yn rheolaidd, hyd yn oed cyn i unrhyw waith cyfeirio neu atgyfeirio gael ei wneud. Mae’r broses o gael rhywun i wrando, heb feirniadu, mewn man diogel yn cael effaith gadarnhaol iawn ar ymdeimlad pobl o lesiant a’u gallu i ymdopi â’r materion y maent yn eu hwynebu.

**Diwallu anghenion babanod, plant a/neu bobl ifanc**

Trwy gyfrwng ein sgyrsiau, rydym yn grymuso teuluoedd i ystyried yr hyn sy’n bwysig iddynt a’r hyn y maent am ei weld yn newid. Yna, rydym yn sicrhau mynediad at y gwasanaethau cymorth cywir i’w helpu i wneud hynny. Mae gan ein rhagnodwyr cymdeithasol le diogel i bobl archwilio eu problemau ac mae ein sefyllfa y tu allan i’r ‘system’ statudol fel elusen yn gymorth ar gyfer perthynas o ymddiriedaeth.

**Casgliad**

Mae’r ffaith bod y tîm yn cael ei gyflogi gan gyngor gwirfoddol lleol yn golygu bod ganddo wybodaeth fanwl iawn am y cymorth sydd ar gael yn lleol ac mae’n helpu i feithrin cysylltiadau â sefydliadau cymunedol. Mae hyn yn ategu gwaith yr Hwb Cymorth Cynnar ac yn bwydo’n dda i’w nodau o allu cynnig y cymorth ymyrraeth gynnar amserol a phriodol hwnnw.

Mae ein gwasanaeth yn cynnig dull cyfannol sy’n canolbwyntio ar yr unigolyn i bob teulu/person ac yn helpu teuluoedd i gael mwy o ddewis a rheolaeth ar yr hyn sy’n bwysig iddynt.

Rhan o’r hyn sy’n gwneud ein gwasanaeth yn llwyddiannus, yw gweithio mewn partneriaeth â sefydliadau eraill a sicrhau ein bod yn canolbwyntio ar yr unigolyn a bod unrhyw gefnogaeth yn seiliedig ar yr hyn sy’n bwysig i’r unigolyn/teulu. Hefyd, weithiau efallai na fydd unrhyw beth y gall gwasanaeth ei wneud yn ymarferol i deulu, ond gall rhoi eich amser i wrando a dangos tosturi wneud gwahaniaeth cadarnhaol go iawn.

Mae angen ailgysylltu pobl â’u cymunedau a gwella iechyd a lles, nawr yn fwy nag erioed. Mae manteision presgripsiynu cymdeithasol yn cael eu cydnabod yn ehangach ledled Cymru a Lloegr ac mae hyn yn amlwg yn yr atgyfeiriadau a dderbyniwn drwy’r Hwb Cymorth Cynnar, ac mae awdurdodau iechyd/lleol/cynghorau eisiau parhau i ariannu gwasanaethau presgripsiynu cymdeithasol.

Gall pobl brofi heriau i Iechyd a Lles ar unrhyw adeg yn ystod eu bywydau, felly gall gwasanaethau presgripsiynu cymdeithasol fel ein rhai ni fod yn rhan annatod o ddarparu mwy o ddewis a rheolaeth i bobl dros yr hyn sy’n bwysig iddynt, yn unol â’r Ddeddf Gwasanaethau Cymdeithasol a Llesiant.

Ein nodau yn y dyfodol yw parhau i weithio gyda Chymuned Ymarfer Presgripsiynu Cymdeithasol Gogledd Cymru i rannu arferion da/datblygu ein gwasanaethau. Gwneud mwy o gysylltiadau â grwpiau cymorth sy’n darparu gwasanaethau (statudol a’r trydydd sector) i ddod o hyd i atgyfeiriadau.

Ochr yn ochr â gwneud mwy o gysylltiadau â grwpiau cymorth sy’n darparu gwasanaethau, ar hyn o bryd rydym yn archwilio ffyrdd o hwyluso mwy o waith wyneb yn wyneb gyda phlant/pobl ifanc, gan alluogi eu lleisiau i gael eu clywed. Er enghraifft, gweithio mewn partneriaeth ag ysgolion i gynnig ‘cymorthfeydd’ galw heibio, lle gall disgyblion ddod i siarad â’r tîm, er mwyn dod i wybod pa glybiau, gweithgareddau, grwpiau cymorth etc. sydd ar gael i’w cefnogi. Mae hyn yn helpu gyda chynaliadwyedd y gwasanaeth, gan ei fod yn cynyddu ein presenoldeb yn y gymuned ac o bosibl yn cynhyrchu atgyfeiriadau newydd.

Mae rhagor o wybodaeth a manylion cyswllt ar gael yma:

Cymorth i unigolion (Pwynt Mynediad Sengl/Presgripsiynu Cymdeithasol)

(flvc.org.uk)